เงินบาทเปิด 29.94/96
ธนาคารซีไอเอ็มบีไทย รายงาน เงินบาทเปิด 29.94/96 อ่อนค่าเล็กน้อย มองกรอบ 29.80-30.00
25 ส.ค. 2554

ธนาคารซีไอเอ็มบีไทย รายงาน เงินบาทเปิด 29.94/96 อ่อนค่าเล็กน้อย มองกรอบ 29.80-30.00
นักบริหารเงินจากธนาคารซีไอเอ็มบีไทย เปิดเผยว่า เช้านี้เงินบาทเปิดตลาดที่ระดับ 29.94/96 บาท/ดอลลาร์ อ่อนค่าลงจากเย็นวานนี้ที่ปิดตลาดที่ระดับ 29.89/91 บาท/ดอลลาร์ โดยล่าสุดเงินบาทเคลื่อนไหวอยู่ที่ระดับ 29.96/98 บาท/ดอลลาร์
เหตุที่บาทอ่อนค่าลงในเช้านี้น่าจะมาจากปัจจัยทางเทคนิคคือแรงซื้อแรงขายมากกว่า เพราะในด้านปัจจัยพื้นฐานนั้นขณะนี้ยังไม่มีปัจจัยใหม่ๆ เข้ามาที่จะมีผลต่อตลาด
ส่วนความเคลื่อนไหวของค่าเงินสกุลหลักต่างประเทศช่วงเปิดตลาดเช้านี้ เงินยูโรแข็งค่ามาอยู่ที่ 1.4392/4395 ยูโร/ดอลลาร์จากวานนี้ที่ปิดตลาด 1.4470/4474 ยูโร/ดอลลาร์ ส่วนเงินเยนเปิดตลาดที่ระดับ 76.93/96 เยน/ดอลลาร์ อ่อนค่าลงจากเมื่อวานที่ปิดตลาดที่ 76.50/52 เยน/ดอลลาร์ หลังจากมูดี้ส์ได้ปรับลดอันดับความน่าเชื่อถือของพันธบัตรรัฐบาลญี่ปุ่นลง รวมทั้งญี่ปุ่นได้ตั้งกองทุน 1 แสนล้านดอลลาร์เพื่อสะกัดการแข็งค่าของเงินเยน
นักบริหารเงิน คาดว่าทิศทางค่าเงินบาทวันนี้จะเคลื่อนไหวในกรอบ 29.80-30.00 บาท/ดอลลาร์ โดยยังต้องติดตามตัวเลขเศรษฐกิจต่างประเทศ และแรงซื้อขายในตลาดเป็นปัจจัยหลัก